  Виталий Пронин Кырӟась, актёр, режиссёр - тазьы шуыны луоз калыккуспо конкурсъёслэн лауреатсы Андрей Свяцкий сярысь. Тодмо кырӟась Удмурт кун филармониын концерт сётӥз. Сцена вылысен чузъяськизы ӟуч, итальян романсъёс, француз шансон, Булат Окуджавалэн кырӟанъёсыз.Андрей Свяцкий пӧртэм городъёсы концертъёсын вуылэ. Выль интыын мукет сямен малпаськыны кутскиськод, шуэ кырӟась. Ижкаре со нырысьсэ вуиз.Андрей Свяцкий - эрико артист, со нокыӵе театр борды думиськемын ӧвӧл. Но азьланяз мылкыд каре драмая рольёсты быдэстыны. Солы, пе, матын Н. Гогольлэн «Ревизорысьтыз» Хлестаков.Усточи - туж аспӧртэмлыко адями, со котькуд кырӟанзэ кылзӥсьёс доры выль сямен вуттэ. Шӧдӥське, романсъёс артистлэн пуш дуннеезлы матын:  соос сыӵеесь ик ненегесь, шунытэсь.- Кырӟан пичи дырысен сюлмам пыӵаз. Изён гуръёс интые песянае мыным романсъёс кырӟалляз. Куинь-ньыль аресысен ини, асме артист кожаса, пукон вылэ султӥсько но ӵыжы-выжыосылы концерт пуктылӥсько вал. Романсъёсты итальян кылын но быдэстӥсько, соос маин ке но ӟучъёсызлы кельшо. Туж яратӥсько поляк кылын кырӟаны, малы ке шуоно атае выжыезъя поляк, - вера Андрей Свяцкий.Оген кырӟась артистлы уката но секыт, дыр, тодмотэм коллективен концерт дасяны. Нош филармониысь «Зарни крезь» оркестрен Андрей Свяцкий огкыл туж ӝог шедьтӥз.Учкись Наталья Жуйкова филармониын ортчылӥсь концертъёсы ӵемысь вуылэ, артистлэсь оркестрен мыло-кыдо ужамзэ соку ик шӧдӥз:- «Зарни крезь» но Андрей Свяцкий кема ӵош ужамын кадь ини, ӝыт туж шулдыр пӧрмиз. Та кырӟасьлэсь Иже вуэмзэ тодыса, билет басьтоно кариськи. Артистлэн репертуарез туж кельшиз, калыклы матын луись гуръёсты туж аспӧртэмлыко быдэстӥз.Артистлэсь кыӵе луэмзэ кичабонъёсъя дунъяны луэ. Филармонилэн залаз пукисьёс та ӝытэ  киоссэс жалятэк чабизы.Ангелина Снигирёва, Удмурт кун университетын дышетскись. Теги: Удмурткунфилармония  